Diari Oficial de la Generalitat Valenciana


Sumari del DOGV 6550, del 23-06-2011 (2011/7294)

ORDRE 19/2011, de 21 de juny, de la Conselleria d'Economia, Hisenda i Ocupació, per la qual s'adapten distintes ordres de foment d'ocupació a l'article 57 del Reglament (CE) número 1083/2006, del Consell, de l'11 de juliol de 2006, pel qual s'establixen disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió, en la seua redacció donada pel Reglament (UE) número 539/2010 del Parlament Europeu i del Consell, de 16 de juny de 2010, que el modifica respecte a la simplificació de determinats requisits i a determinades disposicions relatives a la gestió financera.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6550

Data del DOGV
:   23-06-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/7294


Data del document
:   21-06-2011

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda a l'ocupació
    * legislació
    * manteniment de l'ocupació
    * suport econòmic
    * lluita contra l'atur

ORDRE 19/2011, de 21 de juny, de la Conselleria d'Economia, Hisenda i Ocupació, per la qual s'adapten distintes ordres de foment d'ocupació a l'article 57 del Reglament (CE) número 1083/2006, del Consell, de l'11 de juliol de 2006, pel qual s'establixen disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió, en la seua redacció donada pel Reglament (UE) número 539/2010 del Parlament Europeu i del Consell, de 16 de juny de 2010, que el modifica respecte a la simplificació de determinats requisits i a determinades disposicions relatives a la gestió financera. [2011/7294]  
  
En la seua primitiva redacció, l'article 57 del Reglament (CE) número 1083/2006, del Consell, de l'11 de juliol de 2006, pel qual s'establixen disposicions generals relatives al Fons Europeu de Desenvolupament Regional, al Fons Social Europeu i al Fons de Cohesió, establia que les operacions només podien retindre la contribució dels Fons si no patien «abans de transcorreguts cinc anys del seu terme o abans de tres anys en el cas dels estats membres que hagen exercit l'opció de reduir el termini per al manteniment d'una inversió o dels llocs de treball creats per xicotetes i mitjanes empreses, una modificació substancial: a) que afecte la seua naturalesa o a les seues condicions d'execució o que atorgue a una empresa o a un organisme públics avantatges indeguts, i b) que es derive d'un canvi en la naturalesa de la propietat d'una infraestructura o del cessament d'una activitat productiva».  
  
En la seua aplicació, diverses ordres de foment d'ocupació cofinançades pel Fons Social Europeu en què se subvencionava la contractació de persones desocupades van establir l'obligació que els beneficiaris mantingueren els llocs de treball subvencionats durant els esmentats períodes.  
No obstant això, amb la modificació operada pel Reglament (UE) número 539/2010 del Parlament Europeu i del Consell, de 16 de juny de 2010, que modifica el Reglament (CE) número 1083/2006 del Consell, respecte a la simplificació de determinats requisits i a determinades disposicions relatives a la gestió financera, ja no consta la referència a la invariabilitat de les operacions en relació amb el manteniment dels llocs de treball creats. A l'empara d'esta modificació (que segons el seu article 3 resulta aplicable des de l'1 de gener de 2007) i amb el propòsit d'harmonitzar les obligacions que en este sentit han establit la resta de països de la Unió Europea que implementen este tipus de mesures de foment d'ocupació i d'acord així mateix amb les conclusions aconseguides en les Trobades Anuals del Fons Social Europeu que van tindre lloc els dies 15 i 16 de març de 2011, resulta pertinent fixar en dos anys el període mínim de manteniment dels treballadors contractats per tot tipus d'empreses, així com dels integrats com a socis treballadors o de treball en cooperatives i societats laborals.   
  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,  
  
ORDENE  
  
Article únic. Modificació del període de manteniment dels treballadors contractats o integrats de forma indefinida  
Amb caràcter general per a tot tipus d'empreses, es fixa en dos anys el període mínim de manteniment dels treballadors la contractació indefinida del qual, o integració sociolaboral en una cooperativa o en una societat laboral, haguera sigut subvencionada a l'empara de les convocatòries relacionades en l'annex d'esta ordre.  
Contra este acte, que esgota la via administrativa, podrà interposar-se recurs contenciós administratiu en el termini de dos mesos, a comptar de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant de l'òrgan que l'ha dictat en el termini d'un mes, de conformitat amb els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú. I tot això sense perjuí que puga exercitar-se qualsevol altre recurs que considere convenient.  
  
  
València, 21 de juny de 2011  
  
El vicepresident segon del Consell i   
conseller d'Economia, Hisenda i Ocupació,  
GERARDO CAMPS DEVESA  
  
  
ANNEX  
  
Ordre de 30 de desembre de 2009, de la Conselleria d'Economia, Hisenda i Ocupació, per la qual es convoquen les ajudes destinades al foment de l'ocupació estable i altres mesures per a la creació d'ocupació per a l'exercici 2010 (DOCV núm. 6200, de 05.02.2010).  
  
Ordre de 30 de desembre de 2009, de la Conselleria d'Economia, Hisenda i Ocupació, per la qual es convoquen subvencions destinades a la implantació de plans integrals d'ocupació per a desocupats de difícil inserció laboral, per al període 2010-2011 (DOCV núm. 6210, de 19.02.2010).  
  
Ordre 21/2010, de 2 de juny, de la Conselleria d'Economia, Hisenda i Ocupació, per la qual es convoca un pla extraordinari de foment de l'ocupació a la Comunitat Valenciana per a desocupats que hagen esgotat les prestacions o subsidis per desocupació, per a l'exercici 2010 (DOCV núm. 6286, de 10.06.10).  
  
Ordre 23/2010, de 2 de juny, de la Conselleria d'Economia, Hisenda i Ocupació, per la qual es regulen i es convoquen subvencions destinades a la implantació de plans integrals d'Ocupació per a la recol·locació de treballadors afectats per processos de reconversió o de reestructuració d'empreses, per a l'exercici 2010-2011 (DOCV núm. 6286, de 10.06.2010).  
  
Ordre 60/2010, de 30 de desembre, de la Conselleria d'Economia, Hisenda i Ocupació, per la qual es convoquen les ajudes destinades al foment de l'ocupació estable i altres mesures per a la creació d'ocupació per a l'exercici 2011 (DOCV núm. 6440, de 18.01.2011).  
  
Ordre de 16 d'abril de 2008, de la Conselleria d'Economia, Hisenda i Ocupació, per la qual s'aproven les bases reguladores per a la concessió d'ajudes destinades al foment de les cooperatives i societats laborals (DOCV núm. 5748, de 23.04.2008) i Resolució de 15 d'abril de 2009, del director general de Treball, Cooperativisme i Economia Social, actuant per delegació del vicepresident segon i conseller d'Economia, Hisenda i Ocupació, per la qual es convoquen les ajudes per al foment de les cooperatives i societats laborals per a l'any 2009 (DOCV núm. 6001, de 27.04.2009).  
  
Ordre 30/2010, de 27 de juliol de 2010, de la Conselleria d'Economia, Hisenda i Ocupació, per la qual s'aproven les bases reguladores per a la concessió d'ajudes destinades al foment de les cooperatives i societats laborals i es convoquen per a l'exercici 2010 (DOCV núm. 6326, de 05.08.2010).  
  
Resolució de 21 de febrer de 2011, del director general de Treball, Cooperativisme i Economia Social, actuant per delegació del vicepresident segon i conseller d'Economia, Hisenda i Ocupació, per la qual es convoquen determinades ajudes destinades al foment de cooperatives i societats laborals per a l'any 2011, es publiquen les línies de crèdit i l'import global màxim destinat a finançar-les i s'establixen els terminis d'admissió de sol·licituds (DOCV núm. 6493, de 01.04.2011).